
Art per la diversitat sexual
El Centre del Carme i el Comité Antisida de València celebren la segona edició del Vihsibles Festival
· El Vihsibles Festival s’instal·larà el 14 de juny al Centre del Carme amb música, espectacle i ‘performance’, amb el suport del Consorci de Museus 

· Més de 1.000 persones van acudir en 2018 a aquest festival d’art a València, que tracta de visibilitzar el VIH i la salut sexual a través de la cultura 

València (04.06.19). El Centre del Carme Cultura Contemporània celebra el pròxim 14 de juny la segona edició del Vihsibles Festival. El Comité Antisida de València celebrarà el seu XXX aniversari, en el qual convida la ciutadania valenciana a mirar la sexualitat i el VIH d’una manera diferent. Amb música, espectacle i ‘performance’, el Vihsibles Festival guarneix el claustre gòtic del Centre del Carme per a visibilitzar la diversitat i la salut sexual des de l’optimisme, la diversió i l’autocura.
El director del Consorci de Museus de la Comunitat Valenciana i del Centre del Carme, José Luis Pérez Pont, ha recordat que “el Vihsibles Festival va nàixer l’any passat dins de les propostes d’Altaveu, una convocatòria pública del Consorci de Museus que pretén donar suport i visibilitat a projectes socials i d’inclusió a través de l’art. Després de l’èxit de la primera edició, el Centre del Carme s’uneix un any més al Comité Antisida de València amb noves propostes escèniques i la campanya ‘M’incloc’ contra la discriminació sexual”.
Pérez Pont ha destacat que “el Centre del Carme s’ha convertit en els últims anys en capdavanter de la llibertat d’expressió i de creació, i recull algunes de les reivindicacions dels artistes contemporanis. En aquest marc arriba el Vihsibles Festival, una festa per la igualtat i per la llibertat en clau d’humor que busca la inclusió de totes i tots des de l’àmbit cultural”.
Enguany, amb el lema ‘Indetectable és intransmissible’, ens acompanyarà el conjunt escènic en clau d’humor format per la psicosexòloga i ‘youtuber’, Isa Duque, ‘La Psico Woman’, i la seua companya Cris Chinchilla, tècnica audiovisual. Las Coños presentaran la seua conferència: ‘Empoderándonos desde nuestros cuerpos’.
L’artista visual, cantant i ‘performer’ Cachorro Lozano actuarà com a mestre de cerimònies i, a més, alternarà el seu espectacle amb una sessió de música electrònica. El Vihsibles Festival també comptarà amb la DJ valenciana Miss Yuls, promotora de la festa B-Menstrual, i acollirà des de Múrcia l’artista i activista LGTBI Cynthia de Cassette, que presentarà el seu xou i el seu nou videoclip ‘Carga indetectable’, dirigit per María Valcárcel.
Finalment, la guinda del festival l’aporta un dels grups més canalles ‘de l’‘electropop’ costumista, Ladilla Rusa, que amb el seu últim videoclip ha arribat a més d’un milió de persones en YouTube, en a penes dos mesos. 
El lema del Vihsibles Festival en 2019: ‘Indetectable = Intransmissible’
L’expressió ‘càrrega viral’ fa referència a la quantitat de virus en sang que té una persona amb VIH. És un indicatiu de l’estat de salut: com més càrrega viral, més deteriorament del sistema immunitari. 

La presa dels actuals antiretrovirals redueix els nivells de virus progressivament, de manera que una persona amb VIH pot disminuir la seua càrrega viral fins a fer-la indetectable, després de prendre la medicació durant els primers mesos. ‘Indetectable = Intransmissible’ vol dir que les persones amb càrrega viral indetectable estan saludables i no poden transmetre el VIH a altres persones. El control mèdic rutinari a què se sotmeten les persones amb VIH els permet conéixer i mantindre el seu estat d’indetectabilitat.

L’evidència científica permet afirmar que “indetectable és intransmissible” i que, per tant, no es pot responsabilitzar les persones amb VIH diagnosticades de les noves transmissions. 

Campanya ‘M’incloc’, un projecte de generositat col·lectiva
Com ja va fer en l’edició anterior, el Vihsibles Festival incorpora a la proposta escènica un vessant divulgatiu que fa referència als projectes que desenvolupen voluntàries i voluntaris del Comité Antisida València des de diferents disciplines artístiques. 
Enguany es projectaran al claustre del Centre del Carme els més de 100 retrats fotogràfics que ha realitzat Luisa Llorca a persones de València portant un missatge d’inclusió cap a la diversitat i cap al VIH. Aquest material forma part de la campanya ‘M’incloc’, amb la qual es commemoren els 30 anys del Comité Antisida València. L’objecte d’aquesta proposta estarà destinat a sumar suport ciutadà contra la discriminació per motius de VIH a través de la signatura del manifest ‘M’INCLOC’.
El Vihsibles Festival és possible gràcies al suport de la Conselleria d’Igualtat i Polítiques Inclusives, al Consorci de Museus de la Comunitat Valenciana i a l’entitat privada Gilead.

